b'\n_START_ARTICLE_\nPetras Puo\xc5\xa1i\xc5\xabnas\n_START_PARAGRAPH_\nPetras Puo\xc5\xa1i\xc5\xabnas (1949 m. kovo 29 d. \xc5\xa0eduvos vienkiemyje, Radvili\xc5\xa1kio r.), choro dirigentas ir muzikos mokytojas.\n_START_SECTION_\nBiografija\n_START_PARAGRAPH_\nBaig\xc4\x99s \xc5\xa0eduvos vidurin\xc4\x97s mokyklos a\xc5\xa1tuonias klases, 1964\xe2\x80\x931968 choro dirigavimo mok\xc4\x97si Vilniaus J. Tallat-Kelp\xc5\xa1os muzikos technikume (d\xc4\x97st. Edmundas Sapranavi\xc4\x8dius). 1968\xe2\x80\x931973 choro dirigavim\xc4\x85 studijavo Lietuvos valstybin\xc4\x97je konservatorijoje (doc. J. Motiekai\xc4\x8dio klas\xc4\x97)._NEWLINE_1973\xe2\x80\x931977 Lietuvos liaudies meno r\xc5\xabm\xc5\xb3 Muzikos skyriaus dirigentas \xe2\x80\x93 konsultantas, nema\xc5\xbeai prisid\xc4\x97jo prie \xc4\xafvairi\xc5\xb3 kult\xc5\xabrini\xc5\xb3 rengini\xc5\xb3 organizavimo. 1970\xe2\x80\x931993 Vilniaus vyr\xc5\xb3 choro \xe2\x80\x9eVarpas\xe2\x80\x9c dirigentas \xe2\x80\x93 chormeisteris, nuo 1997 meno vadovas ir dirigentas. Daug tri\xc5\xabso \xc4\xafd\xc4\x97jo rengiant programas, skirtas koncertams Lietuvoje ir u\xc5\xbesienyje, dain\xc5\xb3 \xc5\xa1vent\xc4\x97ms, konkursams ir kitiems renginiams. \xe2\x80\x9eVarpo" vyrus pareng\xc4\x97 1998 II Pasaulio lietuvi\xc5\xb3 dain\xc5\xb3 \xc5\xa1ventei Vilniuje._NEWLINE_Nuo 1977 Vilniaus 4-osios vaik\xc5\xb3 muzikos mokyklos mokytojas, chorinio dainavimo skyriaus ved\xc4\x97jas, nuo 1981 direktoriaus pavaduotojas mokymo reikalams, o v\xc4\x97liau ugdymui._NEWLINE_Nuo 1977 ir chorinio dainavimo skyriaus jauni\xc5\xb3 choro vadovas. Chor\xc4\x85 pareng\xc4\x97 Vilniaus miesto dain\xc5\xb3 \xc5\xa1vent\xc4\x97ms, 1980, 1985 ir 1987 respublikin\xc4\x97ms dain\xc5\xb3 \xc5\xa1vent\xc4\x97ms, 1990 Lietuvos tautinei dain\xc5\xb3 \xc5\xa1ventei, 1994 I ir 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms bei 1997 Lietuvos moksleivi\xc5\xb3 dain\xc5\xb3 \xc5\xa1ventei Vilniuje. Per metus choras surengia iki 15 koncert\xc5\xb3 Vilniuje ir kitur, gieda ba\xc5\xbeny\xc4\x8diose, dalyvauja \xc4\xafvairiuose renginiuose, 1994 koncertavo Vokietijoje. 1995 Vilniaus \xc5\xa0v. Jono ba\xc5\xbeny\xc4\x8dioje choras (solist\xc4\x97s R. Maci\xc5\xabt\xc4\x97 ir J. Leitait\xc4\x97) bei Lietuvos kamerinis orkestras (dirigentas prof. S. Sondeckis) atliko G. Pergolesi \xe2\x80\x9eStabat Mater\xe2\x80\x9c. \xc5\xa0is k\xc5\xabrinys buvo atliktas ir 1998 m. gegu\xc5\xbe\xc4\x97s 17 d. Lietuvos muzikos akademijos koncert\xc5\xb3 sal\xc4\x97je mokyklos 30-me\xc4\x8dio jubiliejaus proga. 1997 tarptautiniame vaik\xc5\xb3 chorin\xc4\x97s muzikos festivalyje \xe2\x80\x9eKlasikai vaikams" Vilniuje gavo priz\xc4\x85 u\xc5\xbe geriausiai atlikt\xc4\x85 Credo i\xc5\xa1 J. Haydno Mi\xc5\xa1i\xc5\xb3 B-dur. Lietuvos radijas ir plok\xc5\xa1teli\xc5\xb3 studija padar\xc4\x97 choro \xc4\xafra\xc5\xa1\xc5\xb3._NEWLINE_P. Puo\xc5\xa1i\xc5\xabnas 1987 Vilniaus miesto moksleivi\xc5\xb3 dain\xc5\xb3 \xc5\xa1vent\xc4\x97s, 1992 Pietry\xc4\x8di\xc5\xb3 Lietuvos vaik\xc5\xb3 ir jaunimo dain\xc5\xb3 \xc5\xa1vent\xc4\x97s, 1996 Vilniaus miesto jaunimo men\xc5\xb3 \xc5\xa1vent\xc4\x97s, 1997 Vilniaus miesto moksleivi\xc5\xb3 festivalio \xe2\x80\x9eVilniaus vievers\xc4\x97liai" ir 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas. Padar\xc4\x97 \xc4\xafvairi\xc5\xb3 aran\xc5\xbeuo\xc4\x8di\xc5\xb3 chorams. 1987 apdovanotas Kult\xc5\xabros \xc5\xbeym\xc5\xabno \xc5\xbeenklu, 1995 dirigentui suteikta muzikos metodininko kvalifikacijos kategorija. Yra Lietuvos muzik\xc5\xb3 draugijos narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'